SL Uradni list Evropske unije L 129/61

ODLOČBA KOMISIJE

z dne 15. maja 2007

o dodelitvi dodatnih dni na morju Belgiji v conah ICES IV, VIIa in VIId

(notificirano pod dokumentarno številko C(2007) 2072)

(Besedili v nizozemskem in francoskem jeziku sta edini verodostojni)

(Besedilo velja za EGP)

(2007/342/ES)

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 41/2007 z dne 21. decembra 2006 o določitvi ribolovnih možnosti za leto 2007 in s tem povezanih pogojev za nekatere staleže rib in skupine staležev rib, ki se uporabljajo v vodah Skupnosti, in za plovila Skupnosti v vodah, kjer so potrebne omejitve ulova (1), in zlasti točke 10 Priloge IIA k Uredbi,

ob upoštevanju zahteve Belgije,

ob upoštevanju naslednjega:

(1) Točka 8 Priloge IIA k Uredbi (ES) št. 41/2007 določa največje število dni, ko so plovila Skupnosti skupne dolžine 10 metrov ali več, ki imajo na krovu vlečne mreže z gredjo z velikostjo mrežnega očesa 80 mm ali več, od 1. februarja 2007 do 31. januarja 2008 lahko prisotna v Skagerraku, conah ICES IV in VIId, vodah ES znotraj cone ICES IIa, ter v conah ICES VIIa in ICES VIa.

(2) Točka 10 Priloge IIA k Uredbi (ES) št. 41/2007 omogoča Komisiji, da na podlagi zahtevka držav članic dodeli dodatno število dni na morju, ko sme biti plovilo prisotno na geografskem območju, če ima na krovu take vlečne mreže z gredjo, in sicer na podlagi dokončne prekinitve ribolovnih aktivnosti od 1. januarja 2002.

(3) Belgija je 19. decembra 2006 in 30. januarja 2007 sporočila podatke, ki prikazujejo, da je skupina plovil, ki je od 1. januarja 2002 prenehala z aktivnostmi, v letu 2001 opravila 11,11 % ribolovnega napora belgijskih plovil, ki so prisotna na geografskem območju in imajo na krovu vlečne mreže z gredjo z velikostjo mrežnega očesa 80 mm ali več. Ker se zahtevanih dodatnih dni ne da več dodeliti za zahtevano obdobje, je treba dodatne dni v skladu z Uredbo (ES) št. 41/2007 dodeliti za obdobje od 1. februarja 2007 do 31. januarja 2008.

(4) Na podlagi predloženih podatkov je treba Belgiji med obdobjem uporabe člena 7 Uredbe (ES) št. 41/2007, tj. od 1. februarja 2007 do 31. januarja 2008, dodeliti 15 dodatnih dni na morju za plovila, ki imajo na krovu vlečne mreže iz skupin ribolovnega orodja 4.1.b.i in 16 dodatnih dni na morju za plovila, ki imajo na krovu vlečne mreže iz skupin ribolovnega orodja 4.1.b.ii, 4.1.b.iii in 4.1.b.iv.

(5) Ukrepi, predvideni s to odločbo, so v skladu z mnenjem Odbora za ribištvo in ribogojstvo –

SPREJELA NASLEDNJO ODLOČBO:

Člen 1

1. Največje število dni, ko so ribiška plovila, ki plujejo pod zastavo Belgije in imajo na krovu vlečne mreže iz točke 4.1.b.i Priloge IIA k Uredbi (ES) št. 41/2007, lahko prisotna v conah ICES IV, VIIa in VIId, kot je določeno v tabeli 1 navedene priloge, se lahko poveča za 15 dni na morju.

2. Največje število dni, ko so ribiška plovila, ki plujejo pod zastavo Belgije in imajo na krovu vlečne mreže iz točke 4.1.b.ii, 4.1.b.iii in 4.1.b.iv Priloge IIA k Uredbi (ES) št. 41/2007, lahko prisotna v conah ICES IV, VIIa in VIId, kot je določeno v tabeli 1 navedene priloge za primere, ko se ne uporablja noben poseben pogoj iz točke 8(1) iste priloge, se lahko poveča za 16 dni na morju.

Člen 2

Ta odločba je naslovljena na Kraljevino Belgijo.

V Bruslju, 15. maja 2007 Za Komisijo Joe BORG Član Komisije

(1) UL L 15, 20.1.2007, str. 1. Uredba, kakor je bila spremenjena z Uredbo Komisije (ES) št. 444/2007 (UL L 106, 24.4.2007, str. 22).